DA Den Europæiske Unions Tidende L 226/28

KOMMISSIONENS BESLUTNING

af 27. august 2007

om tildeling af ekstra havdage til Irland og Det Forenede Kongerige til et forbedret program for observatørdækning i overensstemmelse med bilag IIA til Rådets forordning (EF) nr. 41/2007

(meddelt under nummer K(2007) 3983)

(Kun den engelske udgave er autentisk)

(2007/593/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 41/2007 af 21. december 2006 om fastsættelse for 2007 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (1), særlig bilag IIA, punkt 11.4 og 11.5, og

ud fra følgende betragtninger:

(1) Bilag IIA til forordning (EF) nr. 41/2007 angiver bl.a. det maksimale antal dage pr. år, et EF-fartøj må være til stede i Det Irske Hav, når det medfører trawl, snurrevod og lignende redskaber, undtagen bomtrawl.

(2) Ifølge forordning (EF) nr. 41/2007 kan Kommissionen tildele medlemsstaterne seks eller tolv ekstra havdage i Det Irske Hav på grundlag af et forbedret program for observatørdækning.

(3) Irland og Det Forenede Kongerige forelagde den 30. april 2007 et fælles forslag til et sådant program. Forslaget blev godkendt den 13. juni 2007.

(4) I betragtning af det forbedrede observatørdækningsprogram bør der, afhængigt af de medførte fiskeredskabers maskestørrelse, tildeles enten seks eller tolv ekstra havdage i Det Irske Hav til fartøjer, der fører Irlands eller Det Forenede Kongeriges flag —

VEDTAGET FØLGENDE BESLUTNING:

Artikel 1

For fartøjer, der fører Irlands eller Det Forenede Kongeriges flag, og som deltager i det forbedrede observatørdækningsprogram, der blev forelagt den 30. april 2007, forhøjes det maksimale antal havdage, som anført i tabel I i bilag IIA til forordning (EF) nr. 41/2007, i det område, der er nævnt i samme bilags punkt 2.1, litra c):

a) med seks dage for fartøjer, der medfører redskaber som omhandlet i nævnte bilags punkt 4.1, litra a), nr. iv) og v)

b) med tolv dage for fartøjer, der medfører redskaber som omhandlet i nævnte bilags punkt 4.1, litra a), bortset fra de i punkt 4.1, litra a), nr. iv) og v), omhandlede redskaber.

Artikel 2

1. Syv dage efter offentliggørelsen af denne beslutning i Den Europæiske Unions Tidende forelægger Irland og Det Forenede Kongerige Kommissionen en fuldstændig liste over de fartøjer, der er udvalgt til at deltage i det forbedrede observatørdækningsprogram.

2. Kun fartøjer, der er udvalgt, og som har deltaget i det forbedrede observatørdækningsprogram indtil dets afslutning, kan få del i den i artikel 1 nævnte tildeling af ekstra dage.

Artikel 3

To måneder efter afslutningen af det forbedrede observatørdækningsprogram forelægger Irland og Det Forenede Kongerige Kommissionen en rapport om resultaterne af programmet.

Artikel 4

Denne beslutning er rettet til Irland og Det Forenede Kongerige Storbritannien og Nordirland.

Udfærdiget i Bruxelles, den 27. august 2007. På Kommissionens vegne Joe BORG Medlem af Kommissionen

(1) EUT L 15 af 20.1.2007, s. 1. Senest ændret ved Kommissionens forordning (EF) nr. 898/2007 (EUT L 196 af 28.7.2007, s. 22).